PÖYTÄKIRJA

**Suomen FAO -toimikunnan kokous**

Keskiviikko 21.11.2018 klo 14.00 - 16.00, vn kokouskeskus Mariankatu 9, nh Tienhaara. Videoyhteys Rooman suurlähetystöön.

Osallistujat: Jyri Ollila (pj.), Johanna Laiho-Kauranne/Luke, Juha Ruippo/MTK, Jenna Kettunen/Solidaarisuus, Sirpa Sarlio/STM, Sanna-Liisa Taivalmaa/UM, Kaisa Standish/UM, Jarmo Salonen/MMM, Aulikki Kauppila/MMM, Jarmo Sareva/UM (ak.2), Satu Lassila/sl Rooma, Aulikki Hulmi/sl Rooma ja Anna Santala (siht.)

Asialista

1. **Kokouksen avaus ja asialistan hyväksyminen**

Puheenjohtaja avasi kokouksen ja asialista hyväksyttiin.

Pj. toivotti virallisesti tervetulleeksi elokuussa Rooman pysyvänä multipuolen edustajana aloittaneen Satu Lassilan. Lassila kertoi syksyn alkaneen vauhdikkaasti, mm. UKKMI Virolaisen ja kp. Husu-Kallion vierailuilla. Lassila on toiminut UM:ssä pääosin kehitysyhteistyö- ja humanitäärisissä asioissa. Kehitysmaakokemusta hänellä on erityisesti Afrikasta. Lassila kertoi, että Roomassa toimiva multipuolen neuvonantaja Tanja Rajamäki on siirtymässä erityisasiantuntijaksi Kabuliin, ja kaksi –vuotinen paikalta palkatun neuvonantajan paikka on auki.

1. **Teemakeskustelu innovaatioista**

Puheenjohtaja muistutti, että jokaisessa FAO- toimikunnan kokouksessa on teemakeskustelu jostakin ajankohtaisesta aiheesta, joka toivottavasti lisää kokousten kiinnostavuutta. Tämän kokouksen teemakeskustelu on innovaatioista maatalous- ja elintarvikealalla. Pj. kertoi, että kp. Husu-Kallio oli ollut edellisellä viikolla kutsuttuna avainpuhujana FAO:n järjestämässä ensimmäisessä innovaatioseminaarissa Roomassa. Seminaarin yhteydessä järjestettyyn kokkitapahtumaan oli osallistunut Euroopan edustajana Kim Palhus Suomesta.

Jarmo Sareva aloitti 1.11 innovaatiosuurlähettiläänä Helsingissä, toimittuaan12 vuotta YK:n aseidenriisuntayksikön johtajana Genevessä. Tehtävä on uusi ja se on sijoitettu UM:n kehitysyhteistyöosastolle, joka kertoo tarpeesta läpileikkaavaan innovaatiokulttuuriin. Tarkoituksena on kartoittaa tilanne UM:ssä ja katsoa, minne asioiden hoito tulevaisuudessa keskittyy. Suomessa on vahva kriittinen massa teknologia innovaatioiden edistämisessä. Myös sosiaalisen vastuun tunne yrityksissä on vahva ja suuntausta laajempaan yhteiskunnalliseen ja sosiaaliseen vastuuseen on selvästi havaittavissa.

Sareva kertoi, että Euroopan ainoa UNTIL –laboratorio (United Nations Technology Innovation Labs) aloittaa toimintansa Aalto Yliopiston yhteydessä Espoossa todennäköisesti vuoden 2019 alussa. Laboratorio avataan virallisesti 5.12 Slushin yhteydessä. Rekrytoinnit ovat kesken (4 core staff + 4 ohjelmanvetäjää). UNTIL on jalusta, jossa YK yhdessä kumppaneidensa kanssa testaa uusia teknologia innovaatioita kestävän kehityksen tavoitteiden ja Agenda 2030 toimeenpanoon. Espoon laboratorion toiminta painottuu seuraaviin osa-alueisiin: koulutus, terveys, kiertotalous sekä rauha ja turvallisuus, joita työstetään sekä yhdessä että erikseen. Suomalaisilla yrityksillä tulee olemaan paljon suhteellista etua ja tätä kautta mukaan tulee vienninedistämisaspekti. Visiona on, että Otaniemestä tulisi verkoston parhaiten toimiva yksikkö. Suomen UNTIL:in ohjausryhmä tulee muodostumaan sekä julkisen että yksityisen sektorin edustajista Suomesta ja muualta. Jokaiselle teemalle tulee oma toiminnallinen ohjausryhmänsä. Näin taataan intressitahojen edustuksen ja osaamisen yhdistyminen. Lopullinen päätöksenteko ryhmien kokoonpanosta on YK:lla. UNTIL:in toimintaan ovat tervetulleita kaikki halukkaat tahot, joilla on annettavaa käsiteltäviin kysymyksiin. Tekijänoikeuksien osalta YK:n lähtökohtana on, että oikeudet jäävät YK:lle.

Suomen rahoitusosuus ensimmäisen kolmen vuoden aikana on kehitysyhteistyörahoista maksettavat 7,5 MEUR. Jatkorahoitus on tässä vaiheessa auki.

Sareva totesi, että Rooman järjestöjen keskuudessa on innovatiivinen kulttuuri (WFP:ssä oma innovaatiokeskus) ja ruokasektori voidaan saada toimintaan mukaan Agenda 2030 kautta. Tarvitaan RBA:n toiminnan tunnetuksi tekemistä Suomessa ja vastaavasti suomalaisten innovaatioiden tunnetuksi tekemistä RBA:n keskuudessa.

Seuranneessa keskustelussa korostettiin sitä, että näkökulma innovaatioihin ei saa olla vain teknologialähtöinen. Espoon yksikössä käsitellään ensi sijaisesti yhteiskunnallisia ongelmia, joissa teknologia on väline innovaatioiden saavuttamiseksi. Nostettiin esiin mm. suomalainen kouluruokailujärjestelmä, ruokapuolen terveysosaaminen ja Suomen viljavarastointiteknologia. Ruokahävikin vähentämiseen kehittyvissä maissa on olemassa mm. varastointitekniikoita, joilla hävikki pystytään minimoimaan. Kansainvälistä lisäarvoa voidaan tuottaa mm. kiertotalouden, menetelmäinnovaatioiden ja tekoälyä käyttävien kylmäketju-ratkaisujen kautta. Ratkaisut eivät kuitenkaan saa sisältää liian korkeaa teknologiaa, vaan niiden tulee olla kohdemarkkinoiden ja –ryhmien saavutettavissa. Hyvien innovaatioiden leviäminen voi eri syistä kestää hyvinkin kauan, esimerkiksi Suomen kouluruokajärjestelmä sai alkunsa jo 1940 –luvulla, mutta vasta viime vuosina on noussut esiin sen vientimahdollisuudet. Tähän ovat vaikuttaneet mm. ei-tarttuvien tautien yleistyminen myös kehitysmaissa. Kouluruokailu on mm. WFP:n tulevan johtokunnan kokouksen keskustelunaiheena.

Todettiin, että Afrikka on noussut korkealle EU:n agendalla ja se on saavuttanut myös Suomen korkean poliittisen ja virkamiestason. Afrikan väestönkasvu ja ruuantuotanto ovat keskeisessä asemassa mm. siirtolaiskysymyksessä. Innovaatioilla tulee olemaan suuri merkitys ratkaisuja etsittäessä.

Todettiin, että ruuantuotanto tarvitsee lisää sopeutumiskykyä ilmastonmuutokseen. Resilienssin kasvattamiseen tulee innovaatioiden kautta löytymään lisää keinoja. Osa kysymyksistä on kuitenkin hyvin politisoituneita ja niiden ratkaisemiseen tarvitaan julkisen ja yksityisen sektorin yhteistyötä. Suomesta löytyy teknisiä innovaatiota myös Otaniemen ja pääkaupunkiseudun ulkopuolelta. Esimerkkinä Sareva mainitsi kaivojen filttereiden 3D tulostus paikan päällä kehitysmaissa.

Lopuksi Sareva mainitsi arvojen keskeisyydestä innovaatioiden käytössä. Tarkoitus on, että Espoon UNTIL:in toiminta perustuu suomalaisiin arvoihin.

Puheenjohtaja kiitti Sarevaa esityksestä sekä toimikuntaa stimuloivasta keskustelusta.

1. **Ruokaturvakomitean (CFS) kokous 14.-19.10** (Sanna-Liisa Taivalmaa)

Taivalmaa kertoi lokakuussa pidetystä ruokaturvakomitean kokouksesta sekä Suomen sivutapahtumasta ”How much water we eat”. Suomen sivutapahtuma käsitteli ruoka-vesi-energia-metsä nexusta eli näiden asioiden käsittelemistä systemaattisesti yhdessä. Puheenjohtaja totesi, että Suomen sivutapahtuma oli yksi keino paikata vetäytymistä ruokaturvapuolen kehitysyhteistyöstä. Taivalmaan esitys tämän raportin liitteenä.

Seuranneessa keskustelussa korostettiin ruoka-vesi nexusta. Suomen näkökulmasta on myös tärkeää, että metsät ovat mukana. Monessa maassa metsät nähdään vain passiivisena resurssina, esim. kehitysmaissa ainoana energianlähteenä. Ministeri Leppä nosti marraskuun maatalousneuvostossa esiin Suomen mahdollisen roolin Afrikan metsityksessä. Luke on Marokon metsitysprojektissa keskeinen asiantuntija taho. Myös Euroopan maiden näkemys metsien roolista kehitys-yhteistyöhankkeissa vaihtelee. Yhteistyömahdollisuuksia maatalous-metsä sektorilla on paljon, jos ne nähdään muutenkin kuin kilpailevina toimina. Muistutettiin CFS:n HLPE 2017 raportista: metsien rooli ruokaturvalle.

Vaikka CFS tekee tärkeää työtä, on se ulkopuolelle näkymätön komitea, joten siellä käytävät keskustelut on helppo jättää huomiotta kansallisissa politiikoissa. Tarvittaisiin ruokaturvaan liittyvä maailmanlaajuinen katastrofi, jotta ruokaturva nousisi taas kärkeen kansainvälisen politiikan agendalla. CFS:ssä on hieman pysähtynyt ilmapiiri, johon yksityissektorin mukaantulo ei ole tuonut lisää toivottua dynamiikkaa. Kokousmenettelyjen uudistuksille on polttava tarve.

Taivalmaa muistutti, että Suomen EU –puheenjohtajuuskausi on hyvä tilaisuus saada CFS:lle lisää kiinnostusta ja painoarvoa korkeammalla poliittisella tasolla Suomessa.

1. **FAO:n ohjelmakomitean (PC), rahoituskomitean (FC) ja hallintoneuvoston kokoukset (3.-7.12)** (Aulikki Hulmi)

Hulmi kertoi ohjelmakomitean- ja rahoituskomitean kokouksista, joiden käsittelemät asiat tulevat joulukuun alun hallintoneuvostoon. Nähtävissä oli selvästi, että meneillään on ylimmän johdon jäähdyttelykausi, joka myös vaikutti jäsenmaiden motivaatioon.

Hulmi kertoi keskeisimmistä asiakohdista:

YK reformiin/maakoordinaattorien kuluihin osallistuminen. FAO:n tulee tehdä osuutensa, mutta se ei ole pystynyt varautumaan vuoden 2019 osuuteen. Rahoitusvajeen (2,55 MUSD) kattamiseen on kolme vaihtoehtoa, joista tehokkuussäästöt paras. Myös erillistä rahastomahdollisuutta esitettiin.

Seksuaalinen häirintä (SEA): pääjohtaja oli vakuuttanut, että kaikki tarvittavat toimenpiteet on tehty ja asia on kunnossa.

RBA yhteistyö, jäsenmaiden toive päästä enemmän mukaan yhteiskokousten suunniteluun.

Henkilöstöresurssit: 15% paikkoja edelleen avoinna.

FAO:n ydintyön (SO2): evaluaatio herätti paljon kysymyksiä, mm. miten löydetään FAO:n lisäarvo. AMR tietoisuutta on lisättävä. Jatkotyön linjaaminen oli jäänyt vaillinaiseksi.

Uusi johtajan paikka: etelä-etelä yhteistyöhön, koska varapääjohtaja on liian kuormittunut. Pääjohtaja sai tahtonsa läpi asiassa, joka on kustannusneutraali.

Muita hallintoneuvostoon tulevia aiheita ovat mm. FAO:n teknisten komiteoiden kokousraportit, pääjohtajaehdokkaiden kuuleminen kevään hallintoneuvoston kokouksessa, Articla 14 elinten nimityskysymykset sekä Codex Alimentariuksen tieteellisen työn ja IPPC:n rahoituksen saaminen kestävälle pohjalle FAO:n sääntömääräisessä budjetissa.

Pohjoismaisia puheenvuoroja on tarkoitus pitää seuraavista asioista: SEA, RBA:t, SO2 ja AMR.

Kysyttiin henkilöstön edustajien mahdollisuudesta esittää mielipiteensä. Hulmi totesi, että henkilöstöjärjestö puhuu neuvoston lopussa, missä vaiheessa pääjohtaja ei ole koskaan paikalla.

Kauppila nosti esiin FAO:n yhteydessä toimivan Kansainvälisen poppelikomitean (IPC) aikeet äänestää sääntömuutoksista helmikuussa ja pyytää jäsenmaita ilmoittamaan 6.12. mennessä, kuka on tulossa kokoukseen. UM/OIK oli tullut tulokseen, että ehdotetut sääntömuutokset edellyttäisivät Suomessa eduskunnan hyväksyntää. Vaalikauden loppumetreillä ek on antanut ymmärtää, ettei uusia asioita haluta vastaanottaa. Kauppilan ehdotus oli, että hän tekee asiasta muistion ja, että Suomi ei tällä kertaa osallistuisi kokoukseen. Jos sääntömuutos tulee voimaan, tulee se viedä eduskuntaan.

Puheenjohtaja kiitti Kauppilaa hyvästä toimintasuunnitelmasta, FAO-toimikunta ei kuitenkaan voi ottaa asiaan kantaa. Sovittiin, että MMM:n ja Luke sopivat keskenään vastinparit asialle.

1. **FAO:n pääjohtajan valinta ja muut ajankohtaiset asiat Roomasta** (Satu Lassila ja Aulikki Hulmi)

Lassila kertoi, että pääjohtajan ehdokasasettelun aikaraja on 1.12.2018 - 28.2.2019. Tällä hetkellä tiedossa on kaksi ehdokasta, Ranskan Catherine Geslain-Lanéelle ja Georgian David Kirvalidze. Georgian ehdokas on periaatteessa pätevä hakija, mutta ilmeisesti kuitenkin hakee ehdokkuudellaan vain näkyvyyttä. Muita ehdokkaita on varmasti vielä tulossa, esimerkiksi Kiina harkitsee ehdokkaan asettamista. Kiina on kuitenkin antanut ymmärtää, että se voisi tukea myös hyvää EU:n ehdokasta. Geslain-Lanéelle on käynyt pari kertaa Roomassa esittäytymässä, mutta kampanja alkaa virallisesti tammikuussa. Hän on jo käynyt joissakin Afrikan maissa ja on menossa presidentti Macronin tukemana Buenos Airesin G20 – kokoukseen. Suomen aloitteesta G-L on keskustellut myös Kiinan kanssa. Myös Euroopan ulkosuhdehallinto, EEAS, tukee G-L:a. Hänet arvioidaan päteväksi, joka tarpeen vaatiessa voi osoittaa tiukkuuttakin. EU:n sisällä on vaihtelevia mielipiteitä siitä, mitä EU:n ehdokkaalta halutaan. Norja toivoisi selkeämpää muutosagendaa. Suomella tulee FAO:n Euroopan alueryhmän (ERG) puheenjohtajana olemaan tärkeä rooli pääjohtajavalinta asiassa keväällä.

Puheenjohtaja sanoi, että Georgian ehdokkaan on vaikea saada tukea (EU, Venäjä yms). Taivalmaa kysyi, päätetäänkö EU:n yhteisestä ehdokkaasta jossakin instanssissa. Pj. sanoi, että maatalousneuvosto on käsitellyt asiaa, mutta muodollista päätöstä se ei voi tehdä, koska asia kuuluu jäsenmaiden toimivaltaan. Geslain-Lanéellen esittäytyessä syyskuussa EU:n maatalousministereille, sai hän lähes 20 jäsenmaan tuen. Pääjohtajan valinta on erittäin tärkeä päätös FAO:n kannalta ja Eurooppa ei saisi menettää tilaisuuttaan tällä kertaa.

Muita ajankohtaisia asioita

Laiho-Kauranne kertoi osallistuneensa FAO:n järjestämään maataloustilastostrategia konferenssiin, jossa osallistujina oli valitettavasti ollut lähinnä kehittyvien maiden edustajia. EU:sta mukana vain muutama osallistuja. Esillä olivat olleet mm. kaukokartoitus ja muut nykyaikaiset metodit.

Kauppila nosti esiin UNEA:n (UN Environment Assembly) aloitteen metsäkadosta vapaasta ruokaketjusta, joka on menossa UNEP:in alle. Suomi katsoo, että asia kuuluisi ennemmin FAO:n toimintaan. Pj. sanoi, että tämä Suomen kannalta tärkeä näkökohta varmasti vaatii Suomelta aktiivisuutta, mutta toimikunta sinänsä ei tähän pysty kantaa ottamaan.

Taivalmaa toi esiin EU:n raportin ruoka- ja ravitsemusturvasta sekä Suomen kehityspoliittisen tulosraportin, sekä kiinnitti huomiota niissä esiintyviin pieniin epätarkkuuksiin Suomen kehitysyhteistyön määrästä ja toimijoista.

1. **FAO –toimikunnan alustavat kokouspäivät (4 kpl) vuonna 2019**

Vuoden 2019 alustaviksi kokouspäiviksi esitettiin seuraavia keskiviikko -päiviä: 27.3, 12.6, 2.10 ja 20.11. Koska ensimmäinen kokous on vasta maaliskuun lopulla, pidetään toimikunta ajan tasalla ajankohtaisista asioista ja tapahtumista sähköpostin välityksellä.

Puheenjohtaja päätti kokouksen klo 16.03

Pöytäkirjan vakuudeksi

Jyri Ollila Anna Santala

puheenjohtaja sihteeri